คลังจ่ายเงินท้องถิ่นตรงไม่ผ่านกรมส่งเสริมฯ
กระทรวงการคลังปรับระบบเบิกจ่ายให้ จ่ายเงินให้องค์กรปกครองส่วนท้องถิ่นตรงโดยไม่ผ่านกรมส่งเสริมการปกครองส่วนท้องถิ่น
1 พ.ย. 2553

กระทรวงการคลังปรับระบบเบิกจ่ายให้ จ่ายเงินให้องค์กรปกครองส่วนท้องถิ่นตรงโดยไม่ผ่านกรมส่งเสริมการปกครองส่วนท้องถิ่น
นายมั่น  พัธโนทัย รมช.คลัง เปิดเผยว่า ตั้งแต่เดือนต.ค.53 กรมบัญชีกลางจะจ่ายเงินภาษีมูลค่าเพิ่ม ให้องค์กรปกครองส่วนท้องถิ่น (อปท.) ด้วยระบบ GFMIS ซึ่งเป็นการสั่งจ่ายจากคลังโดยตรงไม่ต้องผ่านกรมส่งเสริมการปกครองส่วนท้องถิ่น ซึ่งจะจ่ายนำร่องก่อน 3 จังหวัด คือ ชลบุรี นนทบุรี และสมุทรสงคราม รวม อปท.170 แห่ง และวางเป้าหมายเบิกจ่ายทั่วประเทศได้ภายในปีงบประมาณ 2554 หรือจำนวน อปท. 8,000 แห่ง
รมช.คลัง กล่าวว่า การเปลี่ยนวิธีการเบิกจ่ายจะช่วยให้เม็ดเงินลงสู่ท้องถิ่นเร็วขึ้น เกิดการพัฒนาและกระจายความเจริญอย่างมีประสิทธิภาพ ซึ่งสัดส่วนจัดสรรรายได้ให้อปท.ตามพ.ร.บ.กำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น กำหนดไว้ที่ 35% ของรายได้รัฐ โดยในปีงบประมาณ 2554 กำหนดเบิกจ่ายไว้ที่ 7.05 หมื่นล้านบาท เพิ่มขึ้นจากปี 2553 ที่เบิกจ่าย 6.57 หมื่นล้านบาท